Document ID: 32006R1281

KOMMISSIONENS FORORDNING (EF) Nr. 1281/2006
af 28. august 2006
om fravigelse for 2005/06 af forordning (EF) nr. 595/2004 for så vidt angår fristen for opkøbernes og producenternes betaling af afgiften på mejeriprodukter
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1788/2003 af 29. september 2003 om en afgift på mælk og mejeriprodukter (1), særlig artikel 24, og
ud fra følgende betragtninger:
(1)
I Kommissionens forordning (EF) nr. 595/2004 af 30. marts 2004 om gennemførelsesbestemmelser til Rådets forordning (EF) nr. 1788/2003 om en afgift på mælk og mejeriprodukter (2) er der fastsat bestemmelser om tidsplanen og betingelserne for opkrævning af afgiften. I artikel 15, stk. 1, i forordning (EF) nr. 595/2004 er det fastsat, at opkøberne og i tilfælde af direkte salg de afgiftspligtige producenter hvert år inden den 1. september skal betale de skyldige beløb til myndighederne efter de af medlemsstaten fastsatte regler. Overholdes fristen ikke, skal der betales renter efter nævnte artikels stk. 2.
(2)
Med henblik på at forbedre budgetprognoserne og forenkle budgetforvaltningen er der for tiden ved at blive gennemført en ændring af forordning (EF) nr. 1788/2003, der indebærer, at fristen for medlemsstaternes betaling af afgiften efter nævnte forordnings artikel 3, stk. 1, udsættes, og at visse medlemsstater kan overføre nationale referencemængder mellem direkte salg og leverancer for tolvmånedersperioden 2005/06, jf. nævnte forordnings artikel 1, stk. 1. Med henblik på at sikre at de nationale administrationer kan anvende de nye bestemmelser effektivt og på en sammenhængende måde, bør det fastsættes, at også fristen for mælkeopkøbernes betaling af de skyldige beløb udsættes for 2005/06 som en undtagelse fra artikel 15, stk. 1 og 2, i forordning (EF) nr. 595/04. Med henblik på den administrative forvaltning bør der fastsættes en anden frist for de medlemsstater, der overfører nationale referencemængder.
(3)
Foranstaltningerne i denne forordning er i overensstemmelse med udtalelse fra Forvaltningskomitéen for Mælk og Mejeriprodukter -
UDSTEDT FØLGENDE FORORDNING:
Artikel 1
Uanset artikel 15, stk. 1 og 2, i forordning (EF) nr. 595/2004 kan medlemsstaterne for tolvmånedersperioden 2005/06 udsætte fristen for betaling af de skyldige beløb til den:
a)
1. november 2006 for Den Tjekkiske Republik, Estland, Cypern, Letland, Litauen, Ungarn, Polen, Slovenien og Slovakiet
b)
1. oktober 2006 for de øvrige medlemsstater.
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 28. august 2006.

Labels: 17
6
15